Norsk Forsvars Allianse

Norsk Forsvars Allianse, også kalt Norwegian Defence League (forkortet NDL), er en norsk anti-islamsk og høyreekstrem gruppe opprettet etter inspirasjon fra English Defence League (EDL), en anti-islamsk og høyreekstrem protestbevegelse i England. De sier selv at de ikke er høyreekstreme, bare islamkritiske. Enkelt personer innen bevegelsen forestiller seg voldsbruk eller en form for borgerkrig.


== Historie ==

Gruppen ble kjent rundt årsskiftet 2010/2011 da nordmannen Remi Husby ble intervjuet på TV 2 i forbindelse med en demonstrasjon i England. Huseby ga uttrykk for at han representerte en ny gruppe, NDL.
Etter at den norske avleggeren av EDL ble offentlig kjent tok Politiets sikkerhetstjeneste (PST) gruppa med i sin vurdering av forhold som kan true norsk sikkerhet og skade nasjonale interesser i 2011. PST fryktet at økt aktivisme og polarisering innad i og mellom ekstreme politiske miljøer i Norge, kunne føre til mer uro og vold i samfunnet.Den 19. mars 2011 ble Lena Andreassen fra Aurskog-Høland ny leder for organisasjonen, angivelig etter en intern maktkamp. Den nye lederen samarbeidet angivelig med Oslo-politiet og fikk fjernet «en lang rekke nynazister» fra organisasjonen.Det var noe aktivitet i organisasjonen på vårparten i 2011. Den 26. mars skulle det angivelig arrangeres en demonstrasjon i regi av organisasjonen, men det var ikke søkt polititillatelse. Demonstrasjonen, som isteden ble avholdt 9. april, ble karakterisert som mislykket, og organisasjonens ledelse ble på nytt skiftet ut. Ronny Alte ble ny leder/talsmann.
Han trakk seg 19. april 2012, angivelig fordi han av noen i «Admin» (ledergruppa i organisasjonen) ikke fikk lov til å ta avstand fra terror og Anders Behring Breivik.


=== Demonstrasjon 9. april 2011 ===
Organisasjonen gjennomførte 9. april 2011 en demonstrasjon på Kontraskjæret ved Akershus festning mot det organisasjonen mener er «muslimsk okkupasjon av Norge». Daværende leder Lena Andreassen holdt en appell til de 10 fremmøtte demonstrantene, samt et stort pressekorps. Samtidig ble det arrangert en antirasistisk motdemonstrasjon på Jernbanetorget som samlet 1 000 personer.Krigsveteranen og demokratiforkjemperen Gunnar Sønsteby, som gjennom den andre verdenskrig kjempet mot den nasjonalsosialistiske okkupasjonen av Norge, reagerte og kalte planene om demonstrasjon på denne dagen for «håpløst».


=== Terrorangrepet i Norge 22. juli 2011 ===
Anders Behring Breivik, som drepte 77 personer i to terroraksjoner 22. juli 2011, var medlem av NDL under kallenavnet «Sigurd Jorsalfar». Tidligere leder i organisasjonen, Lena Andreassen, hevder Breivik var en av de som ble kastet ut av organisasjonen da hun overtok som leder, fordi han var for ekstrem. Breivik skrev i et kompendium at han hadde mer enn 600 facebook-venner fra EDL og at han hadde snakket med flere enn ti medlemmer og ledere. Elektroniske spor viser at Breivik kontaktet organisasjonen i 2009.


=== EDL-demonstrasjon ===
NDL-lederen Ronny Alte forsøkte i september 2011 å delta i en EDL-demonstrasjon i London, men ble stoppet av lokalt politi. Han bar en genser med et norsk flagg, og ble kalt terrorist.


=== Infiltrasjon fra SOS Rasisme ===
Dagbladet har i en reportasje påstått at SOS Rasisme i en periode infiltrerte NDL. En person tidligere tilknytta NDL-ledelsen har hevdet i intervju med Dagbladet at SOS Rasisme hadde tilnærmet «full kontroll» over NDL i en periode, spesielt i 2010 og våren 2011. Det skal blant annet ha vært infiltratører som foreslo å legge en demonstrasjon til 9. april, som SOS Rasisme så stilte med en større motdemonstrasjon til. Lena Andreassen har ikke ønsket å kommentere saken, mens Ronny Alte bekrefter at organisasjonen på et tidspunkt var infiltrert.


== Referanser ==


== Se også ==
English Defence League, en engelsk anti-islamsk protestbevegelse etablert 2009
Stopp islamiseringen av Norge, organisasjon etablert 2000